Document ID: 32007D0537

ΑΠΌΦΑΣΗ ΝΤΑΡΦΟΥΡ/6/2007 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
της 18ης Ιουλίου 2007
για το διορισμό στρατιωτικού συμβούλου του ειδικού εντεταλμένου της Ευρωπαϊκής Ένωσης για το Σουδάν
(2007/537/ΚΕΠΠΑ)
Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 25 παράγραφος 3,
την κοινή δράση 2005/557/ΚΕΠΠΑ του Συμβουλίου, της 18ης Ιουλίου 2005, σχετικά με την πολιτικοστρατιωτική δράση στήριξης της Ευρωπαϊκής Ένωσης προς τις αποστολές της Αφρικανικής Ένωσης στην περιοχή Νταρφούρ του Σουδάν (1), και ιδίως το άρθρο 4,
Εκτιμώντας τα ακόλουθα:
(1)
Στις 19 Απριλίου 2007, το Συμβούλιο εξέδωσε την απόφαση 2007/238/ΚΕΠΠΑ (2) για το διορισμό του κ. Torben BRYLLE ως ειδικού εντεταλμένου της Ευρωπαϊκής Ένωσης (ΕΕΕΕ) για το Σουδάν.
(2)
Ο ΕΕΕΕ για το Σουδάν, μεταξύ άλλων, εξασφαλίζει το συντονισμό και τη συνοχή των συμβολών της Ένωσης προς την αποστολή της Αφρικανικής Ένωσης στην περιοχή Νταρφούρ του Σουδάν (AMIS). Σύμφωνα με το άρθρο 5 παράγραφος 2 της κοινής δράσης 2005/557/ΚΕΠΠΑ, η Μονάδα Συντονισμού της ΕΕ στην Αντίς Αμπέμπα, η οποία βρίσκεται υπό την αιγίδα του ΕΕΕΕ και απαρτίζεται από πολιτικό σύμβουλο, στρατιωτικό σύμβουλο και αστυνομικό σύμβουλο, διαχειρίζεται το συντονισμό, σε καθημερινή βάση, με όλους τους αρμόδιους παράγοντες της ΕΕ και με το Κέντρο Διοικητικού Ελέγχου και Διαχείρισης, στο πλαίσιο της ηγετικής ιεραρχίας της Αφρικανικής Ένωσης στην Αντίς Αμπέμπα, προκειμένου να εξασφαλισθεί η παροχή συνεκτικής και έγκαιρης υποστήριξης από την ΕΕ προς την AMIS.
(3)
Με το άρθρο 4 της κοινής δράσης 2005/557/ΚΕΠΠΑ, το Συμβούλιο εξουσιοδοτεί την Επιτροπή Πολιτικής και Ασφάλειας να προβεί στο διορισμό του στρατιωτικού συμβούλου του ΕΕΕΕ, κατόπιν προτάσεως του Γενικού Γραμματέα/Ύπατου Εκπροσώπου (ΓΓ/ΥΕ), με βάση σύσταση του ΕΕΕΕ.
(4)
Ο ΓΓ/ΥΕ, ύστερα από σύσταση του ΕΕΕΕ, προτείνει το διορισμό του συνταγματάρχη κ. Michel BILLARD ως νέου στρατιωτικού συμβούλου του ΕΕΕΕ.
(5)
Σύμφωνα με το άρθρο 6 του πρωτοκόλλου για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην εκπόνηση και την εφαρμογή των αποφάσεων και δράσεων της Ευρωπαϊκής Ένωσης που έχουν συνέπειες στην άμυνα,
ΑΠΟΦΑΣΙΖΕΙ:
Άρθρο 1
Ο συνταγματάρχης κ. Michel BILLARD διορίζεται στρατιωτικός σύμβουλος του ΕΕΕΕ για το Σουδάν.
Άρθρο 2
Η παρούσα απόφαση παράγει αποτελέσματα από τις 24 Ιουλίου 2007.
Βρυξέλλες, 18 Ιουλίου 2007.

Labels: 18
9
5
15